31993D0026
L 016/24
JURNALUL OFÍCIAL AL UNIUNII EUROPENE
DECIZIA COMISIEI
din 11 decembrie 1992
privind lista unităților din Republica Croația aprobate în scopul importurilor de carne proaspătă în Comunitate
(93/26/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (1), astfel cum a fost modificată ultima dată prin Regulamentul (CEE) nr. 1601/92 al Consiliului (2), în special articolul 4 alineatul (1) și articolul 18 alineatul (1) literele (a) și (b),
întrucât unitățile din țări terțe pot fi autorizate să exporte carne proaspătă în Comunitate doar dacă satisfac condițiile generale și speciale prevăzute în Directiva 72/462/CEE;
întrucât, conform articolului 4 alineatul (3) din Directiva 72/462/CEE, Republica Croația a transmis o listă a unităților autorizate să exporte în Comunitate;
întrucât inspecțiile comunitare la fața locului au arătat că standardele de igienă ale acestor unități sunt suficiente și că, în consecință, acestea pot fi incluse într-o primă listă de unități de la care se pot autoriza importurile de carne proaspătă, redactată în conformitate cu articolul 4 alineatul (1) din respectiva directivă;
întrucât, în urma adoptării Deciziei 92/390/CEE a Comisiei din 2 iulie 1992 privind condițiile de sănătate animală și de certificare veterinare pentru importurile de carne proaspătă din Republica Croația (3), importurile de carne proaspătă de porc din această țară nu mai sunt autorizate;
întrucât, cu toate acestea, în conformitate cu Decizia 92/447/CEE a Comisiei din 30 iulie 1992 de modificare a Deciziei 91/449/CEE de stabilire a modelelor de certificate de sănătate animală pentru produsele din carne importate din țări terțe (4), se autorizează importurile de produse din carne de porc tratate în conformitate cu prevederile respectivei decizii; întrucât, în consecință, asemenea produse trebuie obținute din carne de porc provenind din unități autorizate;
întrucât importurile de carne proaspătă din unitățile enumerate în anexa la prezenta decizie sunt în continuare supuse prevederilor deja adoptate, prevederilor generale ale tratatului și mai ales celorlalte norme veterinare comunitare, în special celor privind protejarea sănătății;
întrucât măsurile prevăzute în prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Unitățile din Republica Croația enumerate în anexă sunt aprobate în scopul exportării de carne proaspătă în Comunitate.
(2) Importurile de la aceste unități sunt în continuare supuse prevederilor veterinare comunitare stipulate în alte documente, în special celor privind protejarea sănătății.
Articolul 2
Prezenta decizie se adresează statelor membre.
Adoptată la Bruxelles, 11 decembrie 1992.